32003R1175
L 164/8
JURNALUL OFÍCIAL AL UNIUNII EUROPENE
REGULAMENTUL (CE) NR. 1175/2003 AL COMISIEI
din 1 iulie 2003
de modificare a Regulamentului (CE) nr. 883/2001, respectiv a Regulamentului (CE) nr. 2805/95 de stabilire a normelor de aplicare a Regulamentului (CE) nr. 1493/1999 al Consiliului privind comerțul cu produse vitivinicole cu țările terțe și de stabilire a restituirilor la export în sectorul vitivinicol
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), astfel cum a fost modificat ultima dată prin Regulamentul (CE) nr. 806/2003 (2), în special articolele 63 și 64,
întrucât:
(1)
S-au încheiat recent acorduri comerciale între Uniunea Europeană și Republica Cehă (3) și între Uniunea Europeană și Republica Slovacă (4) de stabilire a anumitor concesiuni sub formă de contingente tarifare pentru anumite produse agricole și de liberalizare totală a schimburilor pentru alte produse agricole. Eliminarea restituirilor în sectorul vitivinicol, cu efect de la 1 iunie 2003, reprezintă una dintre aceste concesiuni.
(2)
Autoritățile cehă și slovacă s-au angajat să asigure faptul că numai transporturile de produse comunitare reglementate prin acorduri comerciale pentru care nu s-au acordat restituiri la export sunt admise la importul în aceste țări. În acest sens, ar trebui modificat articolul 9 alineatul (6) din Regulamentul (CE) nr. 883/2001 al Comisiei din 24 aprilie 2001 de stabilire a normelor de aplicare a Regulamentului (CE) nr. 1493/1999 al Consiliului privind comerțul cu produse vitivinicole cu țările terțe (5), astfel cum a fost modificat ultima dată prin Regulamentul (CE) nr. 715/2003 (6), precum și articolul 1 din Regulamentul (CE) nr. 2805/95 al Comisiei din 5 decembrie 1995 de stabilire a restituirilor la export în sectorul vitivinicol și de abrogare a Regulamentului (CEE) nr. 2137/93 (7), astfel cum a fost modificat ultima dată prin Regulamentul (CE) nr. 715/2003.
(3)
Măsurile prevăzute de prezentul regulament sunt conforme cu avizul Comitetului de gestionare a vinului,
ADOPTĂ PREZENTUL REGULAMENT:
Articolul 1
Licențele de export deja eliberate, care includ stabilirea în avans a restituirii, sunt valabile pentru destinațiile Republica Cehă și Republica Slovacă numai până la 31 mai 2003. Garanția menționată la articolul 4 alineatul (2) din Regulamentul (CE) nr. 883/2001 se eliberează proporțional cu cantitățile utilizate.
Articolul 2
Anexa IV la Regulamentul (CE) nr. 883/2001 privind lista țărilor după zona de destinație, în conformitate cu articolul 9 alineatul (6), se înlocuiește cu anexa I la prezentul regulament.
Articolul 3
Anexa la Regulamentul (CE) nr. 2805/95 privind definirea celorlalte destinații se înlocuiește cu anexa II la prezentul regulament.
Articolul 4
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iunie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iulie 2003.